BEGRUNDELSE

1.Forslagets genstand

Dette forslag vedrører Rådets afgørelse om den holdning, der skal indtages på Unionens vegne i Associeringsudvalget i dettes handelssammensætning i forbindelse med ajourføringen af bilag XV (Tilnærmelse af toldlovgivningen) til kapitel 5 om told og handelslettelser i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side.

2.Baggrund for forslaget

2.1.Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side

Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side ("aftalen") har til formål at bidrage til gradvis økonomisk integration og udbygning af den politiske associering mellem Ukraine og Den Europæiske Union (i det følgende benævnt "parterne"). Aftalen trådte i kraft den 1. september 2017.

2.2.Associeringsudvalget i dettes handelssammensætning

Associeringsudvalget er et organ, der er nedsat ved aftalen (artikel 464), og som i henhold til aftalens artikel 465, stk. 3, har beføjelse til at træffe afgørelser i de tilfælde, der er fastsat i aftalen, og på områder, hvor Associeringsrådet har delegeret det beføjelser. Associeringsrådet EU-Ukraine delegerede ved sin afgørelse nr. 3/2014 af 15. december 2014 beføjelsen til Associeringsudvalget i dettes handelssammensætning til at ajourføre eller ændre bl.a. bilag XV til aftalens kapitel 5. Disse afgørelser er bindende for parterne, der skal træffe passende foranstaltninger med henblik på at gennemføre dem.

Som fastsat i aftalens artikel 465, stk. 4, mødes Associeringsudvalget i dettes handelssammensætning for at drøfte alle spørgsmål i forbindelse med handel og handelsrelaterede anliggender i aftalens afsnit IV. I overensstemmelse med artikel 464, stk. 2 og 3, og som omhandlet i artikel 1, stk. 4, i Forretningsorden for Associeringsudvalget og underudvalg ("forretningsordenen") består Associeringsudvalget i dettes handelssammensætning af højtstående embedsmænd fra Europa-Kommissionen og Ukraine med ansvar for handel og handelsrelaterede anliggender. En repræsentant for Europa-Kommissionen eller Ukraine med ansvar for handel og handelsanliggender fungerer som formand for associeringsudvalget, jf. denne forretningsordens artikel 2. En repræsentant for Tjenesten for EU's Optræden Udadtil deltager ligeledes i møderne.

I henhold til aftalens artikel 463, stk. 1, og artikel 465, stk. 3, samt forretningsordenens artikel 11, stk. 1, træffer Associeringsudvalget afgørelser efter fælles aftale mellem parterne, og efter at disse har gennemført deres respektive interne procedurer. Hver afgørelse eller henstilling undertegnes af Associeringsudvalgets formand, og ægtheden bekræftes af Associeringsudvalgets sekretærer.

3.Den påtænkte retsakt og den holdning, der skal indtages på Unionens vegne

I nærværende forslag til Rådets afgørelse fastlægges Unionens holdning til den afgørelse, der skal træffes i Associeringsudvalget, som er nedsat ved aftalen, for så vidt angår ajourføringen af bilag XV (tilnærmelse af toldlovgivningen) til kapitel 5 om told og handelslettelser.

Den retsakt, som Associeringsudvalget i dettes handelssammensætning skal vedtage, er en retsakt, der har retsvirkninger. Den påtænkte retsakt vil være bindende i overensstemmelse med artikel 465, stk. 3, i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side.

Ajourføringen af bilag XV er nødvendig for at afspejle den udvikling i EU-retten, der er sket på toldområdet siden paraferingen af den forhandlede tekst den 30. marts 2012 under hensyntagen til en gradvis tilnærmelse af Ukraines lovgivning. Forslaget er i overensstemmelse med parternes forpligtelser i henhold til aftalens artikel 463 og bilag XV.

Dette forslag er i overensstemmelse med og bidrager til gennemførelsen af Unionens øvrige eksterne politikker, navnlig den europæiske naboskabspolitik og udviklingssamarbejdspolitikken for så vidt angår Ukraine.

Aftalen er på nuværende tidspunkt ikke genstand for REFIT-procedurer, den indebærer ingen omkostninger for Unionens SMV'er, og den rejser ingen spørgsmål for så vidt angår det digitale miljø.

4.Retsgrundlag

4.1.Proceduremæssigt retsgrundlag

4.1.1.Principper